钦定古今图书集成/理学汇编/经籍典/第161卷
## 钦定古今图书集成/理学汇编/经籍典/第161卷

| 钦定古今图书集成 理学汇编 第一百六十一卷 |

| |

钦定古今图书集成理学汇编经籍典

第一百六十一卷目录

诗经部纪事二

经籍典第一百六十一卷

《晋书文明王皇后传》：“后讳元姬，东海郯人也。年八岁，
诵《诗》《论语》，尤善丧服，苟有文义，目所一见，必贯于心。
年九岁，遇母疾，扶侍不舍左右，衣不解带者久之。祖
朗甚爱异之，曰：‘兴吾家者，此女也。惜不为男矣’！”
《庾峻传》：“峻字山甫，太常郑袤大奇之，举为博士。武帝
践祚，拜侍中，加谏议大夫，常侍帝讲《诗》。中庶子何劭
论风”《雅》正变之义，峻起难往反，四座莫能屈之。
《束晳传》：晳字广微，博学多闻，与兄璆俱知名。少游国
学，或问博士曹志曰：当今好学者谁曰：阳平束广微。
好学不倦，人莫及也。所著《补亡诗》行于世。

《刘耽传》：“耽字敬道，少有行检，以义尚流称，为宗族所
推。博学明习诗礼。历金紫光禄大夫，追赠左光禄大
夫。”

《谢沉传》：“沉字行思，博学多识，明经史。闲居养母，不交
人事，耕耘之暇，研精坟籍。康帝即位，以太学博士征，
以质疑滞。著《毛诗》《汉书外传》行于世。”

《袁乔传》：“乔字彦叔，拜佐著作郎辅国将军，进号龙骧
将军，封湘西伯。乔博学有文才，注《论语》及诗，并诸文
笔皆行于世。”

《孝友传》：“王裒字伟元，少立操尚，行己以礼。身长八尺
四寸，容貌绝异，音声清亮，辞气雅正，博学多能。隐居
教授，读诗至‘哀哀父母，生我劬劳’，未尝不三复流涕。
门人受业者，并废《蓼莪》之篇。”

许孜字季义孝友恭让敏而好学年二十师事豫章
太守会稽孔冲受诗书礼易及孝经。《论语》学竟还乡
里。

刘殷字长盛，新兴人也。七岁丧父，哀毁过礼，服丧三
年，未曾见齿。弱冠博通经史，综核群言，文章诗赋，靡
不该览。有七子，五子各授一经，一子授太史公，一子
授《汉书》。一门之内，七业俱兴，北州之学，殷门为盛。
《良吏传》：“邓攸，字伯道，平阳襄陵人也。祖殷，亮直彊正，
锺会伐蜀，奇其才，自黾池令召为主簿。贾充伐吴，请
殷”为长史，后授皇太子诗，为淮南太守，迁汝阴太守，
后为中庶子。

《儒林传》：“文立字广休，巴郡临江人也。蜀时淤太学，专
《毛诗》《三礼》，师事谯周。门人以立为颜回、陈寿、李虔为
游夏，罗宪为子贡。泰始初，拜济阴太守，入为太子中
庶子。”

虞喜字仲宁会稽馀姚人少立操行博学好古太宁
中以博士征不就专心经传兼览谶纬乃著安天论
以难浑盖。又释毛诗略注孝经为志林三十篇行于
世。

董景道字文博，弘农人也。少而好学，千里追师，所在
惟昼夜读诵，略不与人交通。明《春秋三传》、京氏《易》、马
氏《尚书》《韩诗》，皆精究大义。永平中，隐于商洛山，衣木
叶，食树果，弹琴歌笑以自娱。

孔衍字舒元鲁国人孔子二十二世孙也。衍少好学
年十二能通《诗》《书》明帝之在东宫，领太子中庶子于
时庶事草创衍经学深博。又练识旧典朝仪轨制多
取正焉。

范宣字宣子，陈留人也。年十岁能诵诗书。尝以刀伤
手，捧手改容，人问：痛邪？答曰：“不足为痛，但全受之体
而致毁伤，不可处耳。”家人以其年幼而异焉。少尚隐
遁，加以好学，手不释卷，以夜继目，遂博综众书。
《烈女传》：王凝之妻谢氏，字通韫，安西将军奕之女也。
聪识有才辨，叔父安尝问《毛诗》何句最佳？道韫称：“吉
甫作颂，穆如清风，仲山甫永怀，以慰其心”，安谓有雅
人深致。

《刘和载记》：“和身长八尺，雄毅美姿仪，好学夙成，习《毛
诗》《左氏春秋》《郑氏易》。及为储贰，内多猜忌，驭下无恩。
元海死，和嗣伪位。”

《刘宣载记》：宣字士则。朴钝少言，好学修洁。师事乐安
孙炎，沉精积思，不舍昼夜，好《毛诗左氏传》。炎每叹之
曰：“宣若遇汉武，当逾于金日䃅也。”学成而返，不出门
闾盖数年。

东山外史孙毓，晋时人，豫州刺史。撰《毛诗异同评》十
卷，评毛、郑、王肃三家同异。毓尤明于王氏诗，其评扬
之水，不流束蒲，毛《传》云：“草也。”郑笺云：“蒲，柳也。”毓曰：“蒲
草之声，不与戍、许相协，郑之笺义为长。”其各有折衷，

守，或皆毓所周历时著述，各纪其官爵，故或不同，然
未可考云。

《徐州人物志》：“陈统字元方，为徐州从事。笃志好学，尤
专精经义，于汉儒笺注，穷其阃奥。尝著《毛诗难孙氏
评》四卷，以驳孙申、郑，极有理致。”

《新蔡人物志》：“干宝字令升，少勤学，博览书记，以才器
召为著作郎。平杜弢有功，赐爵关内侯，领国史。以家
贫求补山阴令，迁始安太守，历散骑常侍，著《晋纪》。又
集古今神祇灵异，人物变化，名为《搜神记》二十卷，以
示刘惔，惔曰：‘卿可谓鬼之董狐矣’！尤肆力经学，所著
有《毛诗音》一卷。”

《两浙人物志》：“谢沉，字行思，会稽山阴人。以太学博士
征，除尚书度支郎。何充、庾冰并沉称有史才，迁著作
郎。所著有《毛诗释义》十卷，《毛诗义疏》十卷、《毛诗注》二
十卷。”

《陈留先贤志》：“阮侃字德恕，幼聪颖嗜学，专心经术，尤
长于诗。仕至河内太守，著《毛诗音》行世。”

《东莞名贤志》：“徐邈，姑幕人。永嘉时，避乱京口，遂家焉。
邈姿性端雅，勤学励行，博涉多闻，下帷读书，不游城
邑。孝武帝崇尚儒学，招徕名士，邈以东州儒士，谢安
举以应选，补中书舍人，在西省侍帝。虽不口传章句，
然开释文义，标明指趣，撰正《五经》言训，学者宗之。性
至孝，尝患疾，遭父忧，哀毁增笃，遂卒。仕至骁骑将军。”
著《毛诗音》十六卷。

《河东志》：“郭璞，字景纯，闻喜人。好经术，博学有高才，而
呐于言论词赋，为中兴之冠。好古文奇字，妙于阴阳
历筭。其于经学，尤精《毛诗》。其释《羔裘》晏兮，三英粲兮”
曰：“三英，三德也。英谓古者以素丝英饰裘，即素丝五
紽也。其诠解之异多类此。所著述甚富。《毛诗》则有《拾
遗》一卷，《毛诗略》四卷。”

《陈郡人物志》：“殷仲堪能清言，善属文，与韩康伯齐名，
士咸爱慕之。调补佐著作郎，历广州刺史，著《毛诗杂
义》四卷。”

《陈留先贤志》：“蔡谟，字道明，陈留考城人也。弱冠举孝
廉，州辟从事，举秀才。东海王越召为掾，皆不就。后历
仕至太常，领秘书监。成帝临轩，遣使拜太傅、太尉、司
空。会将作乐，门下奏非祭祀燕享则无设乐之制，事
下太常，谟议临轩遣使，宜有金石之乐，遂从之。临轩
作乐，自此始也。历开府仪同三司，领司徒，赠侍中、司
空，谥文穆。谟博学，尤长于《诗》《礼》，尝作《毛诗疑字》，其辞
曰：‘佩者，服用之称；珮者，玉器之名。称其服用，则字从
人；名其器，则字从玉’。其辨析精核，一时学者宗之。”
《兖州府志》：“江熙字太和，济阳人。东晋时官兖州别驾，
著《毛诗注》二十卷。”

《河东志》：“江惇字思俊，少好《毛诗》，著有《毛诗音》。东晋时，
屡征不仕。”

《宋书裴松之传》：“松之字世期，河东闻喜人也。年八岁
学通《论语》《毛诗》，博览坟籍。历仕中散大夫，领国子博
士，进太中大夫。”

《隐逸传》：“周续之字道祖，雁门广武人也。豫章太守范
甯于郡立学，招集生徒，远方至者甚众。续之年十二，
诣甯受业，居学数年，通五经并纬候，名冠同门，号曰
颜子。通《毛诗》六义及《礼论》《公羊传》，皆传于世。”

《东莞志》：徐广字野民，姑幕人，邈之弟也。家世好学，至
广尤精，百家数术，无不研览。仕晋历大司农秘书监。
恭帝逊位，广哀感，涕泗交流，谢晦曰：“徐公将无小过？”
广曰：“身与君不同，君佐命兴王，逢千载嘉运，身世荷
晋德，眷恋故主，因更歔欷。”永初元年，诏迁中散大夫，
广表归桑梓，许之。性好读书，老犹不倦，著《毛诗隐
义》二卷。

《豫章志》：“雷次宗，字仲伦，南昌人。宋征通直郎，不赴。开
馆教授，门徒千人，著《毛诗义》一卷。”

《琅邪志》：“徐爱字长玉，开阳人。宋元徽年历中散大夫，
著有《毛诗音》。”

《庐江志》：“何偃字仲弘，灊人也，尚之之子。尚之为司空
尚书令，偃居门下，为侍中，父子并处权要，颇得时誉。
偃好著书，有《毛诗释》一卷。”

《彭城志》：刘孝孙博学通敏，仕多不遂，常叹曰：“古人开
一说而至卿相，立谈间而降白璧，书籍妄耳。”著《毛诗
正论》十卷，演毛之简，破郑之怪。
《南齐书萧惠基传》：惠基弟惠休，进号冠军将军。建武
二年，虏围锺离，惠休拒守。虏遣使仲长文真谓城中
曰：“圣上方修文德，何故完城拒命？”参军羊伦答曰：“猃
狁孔炽，我是用急。”

《高逸传》：“顾欢字景怡，早孤，每读书至哀哀父母，辄执
书恸泣。学者由是废《蓼莪》篇不复讲。”

《梁书许懋传》：“懋字昭哲，高阳新城人。父勇惠，齐太子
家令，穴从仆射。懋少孤，笃志好学。十四入太学，受《毛
诗》。旦领师说，晚而覆讲，座下听者常数十百人。因撰
《风雅比兴义》十五卷，盛行于世《西阳王大钧传》：“年七岁，高祖尝问：读何书，对曰：‘学诗’。
因命讽诵，音韵清雅。高祖因赐王羲之书一卷。”
《儒林传》：“伏曼容，字公仪，梁”台建，以曼容旧儒，召拜司
马。出为临海太守。为《毛诗集解》。

严植之少善老庄精解丧服孝经。《论语》及长遍治郑
氏礼。《周易》毛诗左氏春秋。

贺玚子革字文明少通三礼及长遍治孝经。《论语》毛
诗。《左传》。

《文学传》：“陆云：公字子龙，五岁诵《论语》《毛诗》，九岁读《汉
书》，略能记忆。从祖倕、沛国刘显质问十事，云公对无
所失，显叹异之。”

《处士传》何引，点之弟也。师事沛国刘𤩽，受《易》及《礼记》
《毛诗》。又入锺山定林寺听内典，其业皆通。著《毛诗总
集》六卷，《毛诗隐义》十卷。

刘敲字士光幼有识慧与群儿同处独不戏弄六岁
诵毛诗意所不解便能问难家人每异之及长博学
有文才。

《丹徒县志》：“关康之字伯愉，河东人。世居京口，以坟籍
为务，四十年不出门，不应州府辟。宋太始中征通直
郎，不就。晚以母老家贫，求为岭南小县。性清约，独处
一室，稀与妻子相见，不通宾客，弟子以业传受。齐太
祖为领军时，送《春秋五经》，命康之手自点定。康之尝
为《毛诗义》，经籍疑滞，多所论释。”

《清河志》：“崔灵恩少笃学从师，遍通五经。梁桂州刺史
尝集众解为《毛诗集注》，探三家之本，凡二十四卷。”
《武康志》：“沉重字德厚，专心儒学，博览群书。仕梁为五
经博士，卒年八十四。隋文帝遣使祭以少牢，赠开府
仪同三司。所著有《毛诗义疏》二十八卷、《毛诗音》二卷，
行于世。”

东山外史谢昙济，梁给事中，自幼嗜学，至老不倦。所
著有《毛诗检漏义》二卷。

《沛郡志》：“刘𤩽，字子珪，相人也。笃志好学，尤长于《诗》。袁
粲荐其清德，为秘书郎。所著《毛诗篇次义》一卷，行于
世。”

《陈书儒林传》：“全缓字弘立，梁太清初，历王国侍郎，奉
朝请，俄转国子助教，兼司议郎，专讲《诗》《易》。太建中，累
迁谘议参军。”

张讥字直言，清河武城人也。幼聪俊有思理，受学于
汝南周弘正，每有新意，为先軰推服。撰《毛诗义》十五
卷。

顾越字思南少孤聪慧有口辩说毛氏诗旁通义梁
太子詹事周舍甚赏之时有东阳龚孟舒者亦治毛
氏诗善谈名理。

《文学传》：“杜之伟字子大，七岁受《尚书》，稍习《诗》《礼》，略通
其学。”

许亨字亨道父懋梁散骑常侍以学艺闻撰毛诗风
雅比兴义类十五卷。

《北魏书文成五王传》：“安丰王子延明撰《五经宗略》《〈诗》
《礼〉别义》，行于世。”

《于栗䃅传》：“于忠字思贤，后妻中山王尼须女，微解诗
书。灵太后临朝，引为女侍中，赐号范阳郡君。”

《封懿传》：“封轨子伟伯，字君良，博学有才思，讨论《礼》《传》
《诗》《易》疑事数十条，儒者咸称之。”

《崔浩传》：浩少好文学，博览经史。太宗初，拜博士祭酒。
世祖以浩辅东宫之勤，赐缯絮布帛各千段。浩上《五
寅元历表》曰：“太宗即位元年，敕臣解急就章《孝经》《论
语》《诗》《尚书》《春秋》《礼记》《周易》，三年成讫，谨以奏呈。”
《房法寿传》：法寿族子景伯。景伯次弟景先，字光胄，幼
孤贫，无资从师，其母自授《毛诗》、曲礼。

《裴骏传》：骏从弟安祖，少而聪慧，年八九岁就师讲《诗》，
至《鹿鸣》篇，语诸兄云：“鹿虽禽兽，得食相呼，而况人也。”
自此之后，未曾独食。

《高允传》：“性好文学，担笈负书，千里就业，博通经史，天
文术数，尤好《春秋公羊》。所制《左氏公羊释》《毛诗拾遗》
论、杂解、议，《何郑膏肓》事，凡百馀篇，别有集行于世。”
《游明根传》：“子肇，治《周易》《毛诗》，撰《白珪论》传于世。”
《常景传》：“景字永昌，少聪敏，初读《论语》《毛诗》，一受便览。
及长，有才思，雅好文章，廷尉公孙良举为律博士，高
祖亲得”其名，既而用之，后为门下录事、太常博士。
《儒林传》：“刘献之少而孤贫，雅好《诗传》。曾受业于渤海
程元，后遂博观众籍，善《毛诗》，注《毛诗序义》一卷，今行
于世，并《章句疏》三卷。子爰古、参古，并传父诗，而不能
精通也。”

刘兰年三十馀始入小学书急就篇家人觉其聪敏
遂令从师受春秋诗礼于中山王保安家贫无以自
资。且耕。且学三年之欲便白其兄兰欲讲书其兄笑
而听之为立黉舍聚徒二百。

孙惠蔚年十五粗通诗书及孝经。《论语》。

徐遵明，年十七，随乡人毛灵和等诣山东求学。至上
党，乃师屯留王聪，受《毛诗》《尚书》《礼记》。一年，便辞聪诣

惬吾心，请更从师。”遂与平原田猛略就范阳孙买德
受业。一年，复欲去之，猛略谓遵明曰：“君年少从师，每
不终业，千里负帙，何去就之甚？如此用意，终恐无成。”
遵明曰：“吾今始知真师所在。”猛略曰：“何在？”遵明乃指
心曰：“正在于此。”乃诣平原唐迁纳之，居于蚕舍，读《孝
经》《论语》《毛诗》《尚书》《三礼》。不出门院，凡经六年，时弹筝
吹笛，以自娱慰。

董征年十七师清和监伯阳受。《论语》《毛诗》《春秋》。《周易》
卢景裕注。《周易》《尚书》《孝经》《论语》《礼记》《老子》其《毛诗》《春
秋》《左氏》未讫。

李业兴，天平四年，使萧衍。衍问：“《诗·周南》，王者之风，系
之周公；《召南》，仁贤之风，系之召公。何名为系？”业兴对
曰：“郑注《仪礼》云：‘昔太王、王季居于岐阳，躬行《召南》之
教，以兴王业’。及文王行今《周南》之教，以受命作邑于
酆，分其故地，属之二公，故名为系。”衍又问：“若是故地，
应自统摄，何由分封二公？”业兴曰：“文王为诸侯之时”，
所化之本国，今既登九五之尊、不可复守诸侯之地、
故分封二公。

《良吏传》：“裴佗字元化。佗容貌魁伟，𬯎然有器望，少治
《春秋》、杜氏《毛诗》《周易》，并举其宗，致举秀才，以高第除
中书博士。”

《徐州志》：“元延明，后魏宗室也。其始为徐州牧，甚得人
誉。后复都督徐州，徐以频遭师旅，人物凋弊，延明招
携新故，人悉安业。所著有《毛诗谊府》三卷，晋封安丰
王。”

《彭城志》：“刘芳字伯友。处穷窘而业尚专固，聪敏过人，
笃志坟典。昼则佣书以自给，夜则穷经不寝，著《穷通
论》以自慰。仕魏，累迁中书令，所著述凡十有六。书于
诗别有《毛诗笺音证》十卷。其笺辔”字义云：“辔是御者
所执，不得以辔为勒。其以勒为辔者，盖是北人避石
勒名也。今南人皆云马勒，而以‘控’为辔，反复推之，此”
为明证。《诗》称“执辔如组”，又曰“六辔在手。”以所执为辔，
审矣。俗儒咸以辔为勒，而曾无悟者。其诠蟋蟀云：蟋
蟀，今促织也，一名蜻蛚，或谓之蟋蟀，或谓之蛬，南楚
谓之王孙也。其诠蟏蛸云：“蟏，蛸长。”《小蜘蛛》长脚者，
俗呼之为“喜子。”其《笺释》为古人所未及者，如此类甚
多，惜其书今不传云。

《北齐书杨愔传》：“愔字遵彦，小名秦王。六岁学史书，十
一受《诗》《易》，好《左氏春秋》。幼丧母，曾诣舅源子恭。子恭
与之饮，问读何书？”曰：“‘诵诗’。子恭曰：‘诵至《渭阳》未邪’？愔
便号泣感噎。子恭亦对之欷歔，遂为之罢酒。”

《儒林传》：“李铉年十六从浮阳李周仁受《毛诗》《尚书》。二
十三便自潜居，讨论是非，撰定《孝经》《论语》《毛诗》《三礼》
义疏。”

刘轨思说《诗》甚精，少事同郡刘敬和，敬和事同郡程
归则，故其乡曲多为诗者。轨思，天统中任国子博士。
马敬德，少好儒术，负笈随大儒徐遵明学《诗》《礼》，略通
大义而不能精，遂留意于《春秋左氏》。

张思伯善说。《左氏传》亦治毛诗章句以二经教齐安
王廊武平初国子博士。

《周书齐炀王宪传》，“太祖第五子也。少与高祖俱受《诗
传》，咸综机要，得其指归。”

《文帝十三子传》“宋献公震，字弥俄突，幼而敏达，年十
岁诵《孝经》《论语》《毛诗》。”

《窦炽传》：“炽少从范阳祁忻受《毛诗》《左氏春秋》，略通大
义。”

《儒林传》：“乐逊，正光中闻硕儒徐遵明领徒赵、魏，乃就
学《孝经》《丧服》《论语》《诗》《书》《礼》《易》《左氏春秋》大义。”

《异域传》：“高昌国，文字亦同华夏有《毛诗》《论语》《孝经》。置
学官，弟子以相教授。”

《隋书陆爽传》：“爽，魏郡临漳人。同郡侯白，字君素，好学
有捷才，性滑稽，尤辩俊。举秀才，为儒林郎。通侻不恃
威仪，好为诽谐杂说，人多爱狎之。所在之处，观者如
市。杨素甚狎之。素尝与牛弘退朝，白谓素曰：‘日之夕
矣’。素大笑曰：‘以我为牛羊下来邪’？”

《来护儿传》：护儿字崇善，江都人也，幼而卓诡，好立奇
节。初读至“击鼓其镗”，踊跃用兵，羔裘豹饰，孔武有力，
舍书而叹曰：“大丈夫在世当如是。”

《郎茂传》：茂少敏慧。七岁诵《骚》《雅》，日千馀言。十五师事
国子博士河间权会受《诗》《易》《三礼》。

《儒林传》：萧该性笃学，《诗》《书》《春秋》《礼记》，并通大义。
房晖远幼有志行，治《三礼》《春秋》《三传》《诗》《书》《周易》。高祖
尝谓群臣曰：“自古天下有女乐乎？”杨素以下俱莫知
所出，遂言无女乐。晖远进曰：“臣闻窈窕淑女，钟鼓乐
之，此即王者房中之乐，著于《雅》《颂》，不得言无。”高祖大
悦。

《刘炫传》：“炫著《毛诗述议》四十卷，注《诗序》一卷，行于世。
鲁世达，炀帝时为国子助教，撰《毛诗章句义疏》四十
一卷，行于世。”

王孝籍注尚书及诗遭乱零落《文学传》王𫠆年二十尚不知书为其兄颙所责怒，于
是感激始读孝经。《论语》昼夜不倦遂读《左传》礼易诗
书乃叹曰：“书无不可读者”年二十二周武帝引为露
门学士高祖授国子博士。

潘徽性聪敏少受礼于郑灼受毛诗于施公受书于
张冲讲庄老于张讥并通大义尤精三史。

王贞字孝逸，梁郡陈留人也。少聪敏，七岁好学，善《毛
诗》《礼记》《左氏传》《周易》，诸子百家无不毕览。

《唐书顺宗本纪》：“大历十四年，立为皇太子。后侍宴鱼
藻宫，张水嬉彩舰，宫人为櫂歌，众乐间发。德宗驩甚，
顾太子曰：‘今日何如’？太子诵诗好乐无荒，以为对。”
《马周传》：“周字宾王，博州荏平人。少孤，家窭狭，嗜学，善
诗、《春秋》。”

《郭山恽传》：“山恽者，河东人。善治礼。景龙中累迁国子
司业。帝昵宴近臣及修文学士，诏遍为伎。工部尚书
张锡为《谈容娘舞》，将作大匠宗晋卿为《浑脱舞》，左卫
将军张洽为《黄麞舞》。给事中李行言歌驾车西河曲，
馀臣各有所陈，皆鄙黩。而山恽奏无所习，惟知诵诗，
乃诵《鹿鸣》《蟋蟀》二篇，未毕，中书令李峤以其近规讽”
止之。帝嘉其直，下诏褒咨，赐服一称。

《柳公权传》：“公权博贯经术，于《诗》《书》《左氏春秋》《国语》、庄
周书尤邃，每解一义，必数十百言。”

《郑覃传》：“进门下侍郎、弘文馆大学士。帝坐延英论诗
工否，覃曰：孔子所删，三百篇是已，其非雅正者，乌足
为天子道哉！夫《风》、大小雅，皆下刺上之变，非上化下
为之。故王者采诗，以考风俗得失。若陈后主、隋炀帝，
特能诗之章解，而不知王术，故卒归于乱。章什𬣡𬣡，
愿陛下不取也。”

《儒学传》：“孔颖达字仲达，八岁就学，诵记日千馀言。及
长，明《服氏春秋传》《郑氏尚书》《诗》《礼记》。”

张士衡九岁居母丧哀慕过礼博士刘轨思见之为
泣下奇其操谓父文庆曰：“古不亲教子吾为君成就
之”乃授以诗礼。

啖助字叔佐淹该经术赵匡陆质其高弟也。大历时
助匡质以《春秋》施士匈以诗仲子陵袁彝韦彤韦茝
以礼蔡广成以《易》强蒙以。《论语》皆自名其学。

《文艺传》：“李白字太白。白之生，母梦长庚星，因以命之。
十岁通诗书。”

《旧唐书吕才传》：“子方毅，七岁能诵《周易》《毛诗》。太宗闻
其幼敏，召见甚奇之。”

《路随传》：“父泌，少好学，通五经，尤嗜《诗》《易》《左氏春秋》能
讽其章句，皆究深旨。”

《儒学贾公彦传》：“赵州李元植，受《三礼》于公彦，习《春秋
左氏》于王德韶，受《毛诗》于齐威。”

《许叔牙传》：叔牙，润州句容人，少精于毛诗、《礼记》。贞观
中，迁太子洗马。尝撰《毛诗纂义》十卷，以进皇太子，太
子赐帛百段，兼令写本付司经局。御史大夫高智周
尝谓人曰：“凡欲言诗者，必先读此书。”〈附〉叔牙字延基。
《苏州府志》：“施士丐，吴县人。明毛、郑《诗》，通《左氏春秋传》，
善讲说，朝之贤士大夫从而执经考疑者继于门。太
学习《毛郑诗》《春秋左氏传》者，皆其弟子。在太学者十
九年，由四门助教为太学助教，由助教为博士。刘禹
锡尝与柳宗元、韩愈诣士丐，听士丐讲《毛诗》。其说‘维
鹈在梁’，谓梁者，人取鱼之梁也。《诗》言鹈”自合求鱼，不
合于人。梁上取其鱼，譬之人自无善事，攘人之美者，
如鹈在人之梁。毛注失之。又说山无草木曰“岵”，所以
言“陟彼岵兮”，言无可岵也。以岵之无草木，故以譬之。
又说《甘棠》之诗“勿翦勿拜，召伯所憩。”“拜”言如人身之
拜，小低屈也。上言“勿翦”，终言“勿拜”，明召伯渐远，人思
不可得也。《毛诗》“拜”犹“伐”，非也。又言“维北有斗，不可以
挹酒浆”，言不得其人也。毛都不注云云。三子听其说，
皆忻然忘倦。

《辽史奸臣张孝杰传》：太康二年秋猎，帝一日射鹿三
十，燕从官，酒酣命赋《云上于天诗》，诏孝杰坐御榻傍，
上诵《黍离诗》。知我者谓我心忧，不知我者谓我何求。
孝杰奏曰：“今天下太平，陛下何忧？富有四海，陛下何
求？”帝大悦。

《宋史宗室燕懿王德昭传》：“惟吉字国祥，好学，善属文，
每诵《诗》至《蓼莪》篇，涕泗交下，宗室推其贤孝。”

赵师民传，迁天章阁侍讲。尝讲《诗》“如彼泉流”，曰：“水之
初出，喻王政之发。顺行则通，通故清洁；逆乱则壅，壅
故浊败。贤人用，则王政通而世清平；邪人进，则王泽
壅而世浊败。幽王失道，用邪绌正，正不胜邪，虽有善
人，不能为治，亦将相牵而沦于污浊也。”帝曰：“水何以
喻政？”对曰：“水者顺行而润下，利万物，故以此喻政。此
于比兴义最大。”师民累请补郡，除龙图阁直学士、知
耀州，将行，上疏曰：“近睹太阳食于正朔，《诗》曰：‘十月之
交，朔日辛卯’。又曰：‘彼月而微，此日而微’。谓以阴奸阳，
失其叙也。又曰：‘百川沸腾，山冢崒崩，高岸为谷，深谷
为陵’。谓下陵上，侵其权也。又曰：‘皇父卿士，番维司徒，

今而引喻，盖事有所譬，固为不讳。愿陛下朝夕咨于
丞弼心膂之臣，洎左右近侍耳目之官，其忠而纯者
与之慎柬内外百执事及州县牧宰，使主恩究于下，
不为群邪所蔽塞，则亿兆之幸也。

《赵贺传》：“贺字馀庆，开封封丘人。事继母至孝，举《毛诗》
及第。”

《胡则传》：“龙昌期尝注《诗》，其说诡诞穿凿。嘉祐中，诏取
其书，欧阳修言其异端害道，不当推奖。”

《王安石传》：“初，安石训释《诗》《书》《周礼》，既成，颁之学官，天
下号曰《新义》。”

《王雱传》：“除太子中允，崇政殿说书。神宗数留与语，受
诏撰《诗》《书》义。书成，迁龙图阁学士。”

《范百禄传》：“‘‘为翰林学士，拜中书侍郎。是岁郊祀，议合
祭天地，礼官以昊天有成命’为言。百禄曰：此三代之
礼，奈何复欲合祭乎？《成命》之颂，祀天祭地，均歌此诗，
亦如春夏祈谷而歌《噫嘻》，亦岂为一祭哉’！争久不决，
质于帝前。宰相曰：‘百禄之言，礼经也。今日之用，权制
也。陛下始郊见，宜以并事天地为恭’。于是合祭。”
《苏辙传》：“辙性沉静简洁，为文汪洋澹泊，似其为人，不
愿人知之。而秀杰之气，终不可掩，其高处殆与兄轼
相迫。所著《诗传》行于世。”

《李常传》：“常字公择，南康建昌人。少读书庐山白石僧
舍，既擢第，留所抄书九十卷，名舍曰李氏山房。有《诗
传》十卷。”

《孔武仲传》：“武仲字常父。幼力学，举进士，中甲科。以宝
文阁待制知洪州，徙宣州。坐元祐党夺职。所著《诗、书、
论语》《金华讲义》《内外制》、杂文共百馀卷。”

《鲜于侁传》：“侁字子骏，阆州人。性庄重力学。举进士，历
待制。刻意经术，著《诗传》，为范镇、孙甫推许。”

《彭汝砺传》：“汝砺字器资，饶州鄱阳人。治平二年举进
士第一，历宝文阁直学士，知成都府，又降待制知江
州。所著《易义》《诗义》、诗文凡五十卷。”

《沈铢传》：铢父季长，王安石妹婿也。少从安石学，进士
高第，至国子直讲，崇政殿说书，起居郎，权中书舍人。
讲诗“南山有台”，至“万寿无期”，以为此太平之基，立而
可久之应。哲宗屡首肯之。

《张浚传》：“浚字德远，汉州绵竹人。除少师，加赠太师，谥
忠献。《书》《诗》《礼》《春秋》《中庸》，各有解。”

《王居正传》：“居正字刚中，扬州人。少嗜学，工文辞。入太
学时，习《新经字说》者，主司辄置高选。居正语人曰：‘穷
达自有时，心之是非可改邪’？历兵部侍郎，以所论王
安石父子之言不合于道者，裒得四十二篇，名曰《辨
学》，上之，为《诗辨学》二十卷。”

《黄度传》：“度字文叔，绍兴新昌人。好学读书，进龙图阁
学士。度志在经世，而以学为本，作《诗说》。”

《柴中行传》。“中行字与之，馀干人。绍熙元年进士，进秘
阁修撰，知赣州，以言罢。理宗即位，以右文殿修撰主
管南京鸿庆宫，赐金带。所著有《诗讲义》。”

《刘爚传》：“爚字晦伯，建阳人。与弟韬仲受学于朱熹、吕
祖谦。乾道八年举进士，进封子爵，权工部尚书，赐衣
带鞍马兼左谕德。每讲读至经史所陈声色嗜欲之
戒，辄恳切再三敷陈之。进读诗之说，詹事戴溪读之
为之吐舌。所著有《东宫诗解》。”

《孙逢吉传》：逢吉字从之，吉州龙泉人。隆兴元年进士
第。以秘书监兼吏部侍郎，俄为孝宗攒宫按行事。朱
熹在经筵，小人共不便。潜激上怒，中批与祠。刘光祖
与逢吉同在讲筵，吏请曰：今日某侍郎轮讲，以疾告，
孙侍郎居次，请代之。逢吉曰：‘常所讲《论语》，今安得即
有讲义’？已而问侍郎讲义安在，取观之，则讲《〈诗权舆
〉篇》刺康公与贤者有始而无终，与逐朱熹事相类。逢
吉欣然代之讲，因于上前争论甚苦。上曰：“朱熹言多
不可用。”逢吉曰：“熹议祧庙，与臣不合，他所言皆正，未
见其不可用，寖失上意？”

《许奕传》：奕所著有《毛诗说》行世。

《杨𥳑传》：“门人钱时，字子是，淳安人。幼奇伟不群，读书
不为世儒之习，绝意科举，究明理学。丞相乔行简知
其贤，特荐之朝，诏守臣以所著书来上。其书有《学诗
管见》。”

《张虙传》：“虙字子宓，慈溪人。庆元二年进士。历秘书郎
兼吴益王府教授，改兼庄王府。讲《毛诗》终篇，乞以所
读诸子改《尚书》。帝曰：‘吾固以《诗》《书》成《麟趾》之美也’。迁
著作郎。”

《高斯得传》。斯得字不妄，稼之子也。绍定二年进士，进
端明殿学士。所著有《诗肤说》行世。

《沈焕传》：“焕友舒璘，字元质，一字元宾，奉化人。举乾道
八年进士，为徽州教授，徽习顿异。《诗》《礼》久不预贡士，
学几无传。璘作《诗礼讲解》，家传人习，自是其学寖盛。
丞相留正称璘为当今第一。教官，历通判宜州。淳祐
中，特谥文靖。”

《赵汝谈传》：“汝谈字履常，生而颖悟。登淳熙十一年进士，历权刑部尚书。汝谈天资绝人，沉思高识。其论《诗》
不以《小序》为信，要亦卓绝特立之见。”所著有《诗注。
陈宗礼传》：“宗礼字立之，少贫力学，淳祐四年进士。度
宗即位，兼侍讲，以诗进讲，因奏帝举动无微不显，古
人所以贵于慎独也。”擢礼部尚书。

《冯去非传》：“去非父椅，字仪之，家居授徒，所著《易》《书》《诗》
等书。”

《道学传》：“朱熹字元晦，一字仲晦，徽州婺源人。谥曰文，
追封信国公，改徽国。所著有诗集传。”

张栻为吏部侍郎兼侍讲，讲《诗·葛覃》，进说：“治生于敬
畏，乱起于骄淫。使为国者每念稼穑之劳，其后妃不
忘织纴之事，则心不存者寡矣。”因上陈祖宗自家刑
国之懿，下斥今日兴利扰民之害。上叹曰：“此王安石
所谓人言不足恤者，所以为误国也。”

陈淳，字安卿，漳州龙溪人。朱熹守其乡，淳请受教。所
著有《礼》《诗》等书，门人录其语，号《筠谷濑口金山所闻
儒林传》。王昭素，开封酸枣人。少笃学不仕，博通九经，
尤精诗、《易》。

周尧卿，字子俞，道州永明人。长于毛、郑诗。其学《诗》，以
孔子所谓《诗》三百，一言以蔽之，曰“思无邪”，孟子所谓
“说《诗》者以意逆志”，是为得之。考《经》指归，而见毛、郑之
得失，曰：“毛之传欲𥳑，或寡于义理，非一言以蔽之也；
郑之笺欲详，或远于性情，非以意逆志也。是可以无
去取乎？”有《诗说》三十卷。

吕祖谦，字伯恭。学本之家，庭有“中原文献”之传。长从
林之奇、汪应辰、胡宪游，既又友张栻、朱熹，讲索益精。
历著作郎兼编修官。尝修《读诗记》，未成书。

蔡元定，字季通，建州建阳人。生而颖悟，八岁能诗，日
记数千言。既长，登西山绝顶，忍饥啖荠读书。闻朱熹
名，往师之。熹尝曰：“人读《易》书难，季通读难书易。”熹为
《诗传》，皆与元定往复参订。

陈傅良，字君举，温州瑞安人。进宝谟阁待制，谥“文节。”
傅良著述，有《诗解诂》行于世。

戴溪字肖望永嘉人少有文名为太子詹事兼秘书
监景献太子命为《诗说》以进。

杨泰之字叔正，眉州青神人。直宝谟阁、知重庆府。所
著《诗类》《诗名物编》《诗事类》。

王柏，字会之，婺州金华人。为丽泽、上蔡两书院师，乡
之耆德皆执弟子礼。柏之言曰：“今《诗》三百五篇，岂尽
定于夫子之手？所删之诗，容或有存于闾巷浮薄之
口，汉儒取于补亡。”乃定《二南》各十有一篇，两两相配，
退《何彼秾矣》《甘棠》，归之《王风》，削去《野有死麇》，黜郑、卫
淫奔之诗。所著有《诗辨说》。

王应麟字伯厚，庆元府人。淳祐元年举进士，历礼部
尚书兼给事中丞。所著有《诗考》五卷、《诗地理考》五卷、
《文苑传》。梅尧臣字圣俞，尝撰《毛诗小传》二十卷。
《老学庵笔记》：先左丞言：“荆公有《诗正义》一部，朝夕不
离手，字大半不可辨。”世谓荆公忽先儒之说，盖不然
也。

《太平清话》：项希宪家马和之《邠风》一卷，至《七月狼跋》
凡七段，皆高宗补书经文。高宗每云：“写字当写经”，不
惟学字，又得经书不忘。或每书《毛诗》，虚其后，命和之
图焉。

《莆田县志》：“刘宇以毛、郑异义，折衷从一，仿唐陈岳《三
传折衷论》之例，《折衷》二十卷，凡一百六十八篇。”
《仙游县志》：“茅知至隐于县之西山，以六经教授乡里。
景祐中，庞藉以德行荐，补州学教授，有《周诗义》二十
卷。”

《扬州府志》：“沈铢，字子平。少从王介甫学，举熙宁癸丑
进士，历官起居郎、中书舍人。《诗传》二十卷，沈季长撰，
铢续成之。”

《苏州府志》：“李撰字子约，登熙宁六年进士，为江州彭
泽令。仕终朝奉大夫，有《毛诗训解》二十卷。”

《浦城县志》：“吴骏字晞远，元丰八年进士。政和初，通判
饶州。有《诗解》二十卷。”

《延平县志》：“罗从彦字仲素，绍兴二年，以特科授博罗
主簿，学者称豫章先生。有《诗解》。”

《江西通志》：“丘税字为高，南丰人。入太学。建炎初，伏阙
上书，乞徙都金陵，以图恢复。所著有《诗解义》。”

《闽县志》：“李樗字若林，受业于吕本中，后领乡贡，有《毛
诗注解》三十六卷，学者称迂斋先生。”

《庐陵县志》：“罗维藩字价卿，擢进士第，历从政郎，著《诗
解》二卷。”

《松阳志》：“潘好古字敬修，喜著书，有《毛诗》五十一卷。”
《抚州府志》：“吴曾字虎臣，崇仁人。高宗时以献书得官，
累迁至吏部郎中，有《毛诗辨疑》。”

《钱塘县志》：“马和之，绍兴中登第。善画，笔法自成一家。
高、孝两朝深重其画，每书《毛诗》三百篇，令和之图写。
官至工部侍郎。”

《闽县志》：“陈骏字敏仲，为大冶丞，从游朱子之门，著有
《毛诗笔义《建阳县志》：“刘钥，朱子高第，仕至工部尚书，谥文康，著
有《东宫诗解》。”

《龙谿县志》：“黄杶字实夫，淳熙中，以舍选入对，升进士
丙科，调南剑教授，终宣教郎。著有《诗解》二十卷，《总论》
一卷。”

《温州府志》：“林拱辰字岩起，平阳县人。淳熙戊戌登第，
历广东经略、安抚使。有诗传刊于平江。”

《休宁县志》：“金朋说字希傅。幼承家学，通《毛诗》，羁冠鼓
箧，与朱权、程卓、许文蔚辈同游程文𥳑、吴文肃二公
门，时称八达。领乡举，淳熙丁未，中南省试，奉清问，策
对剀切，赐王容榜进士。初授临安府学教授，迁鄱阳
知县。时丞相赵汝愚去位，韩𠈁胄当国，引进同类，指
道学曰‘伪学，《四书》、六经并为大禁，凡荐举改官，悉令’”
漕司取状牍，自陈非伪学之党，方得擢用。朋说应荐，
上状言：“幼习《诗经》，长从师朱熹，读孔、孟及程氏遗书，
向无为伪。”浩然叹曰：“是尚可䩄颜禄位乎？”遂解职归。
先是，从朱熹问学于信州，熹尝谓：“希傅实吾乡古博
君子，不当在弟子列。至于论辨义理，穷极精微，吾甚
重之。”及知鄱阳时，晦翁又遗书言：“君子事君，当官必
以其道，希傅盍自勉。”故值伪学之禁，毅然休致。可见
其信道之笃，而富贵无足动其中矣。

《宁波府志》：“舒璘字元质，奉化人。乾道中为宜州通判。
有《诗学发微》。”

《闽县志》：“高颐字元龄，庆元进士，知永州东安县。”
《遂昌县志》：“张贵谟字子智，由进士主吴县簿，教授抚
州，宰江山县，官至朝议大夫，有《诗说》三十卷。”

《宁波府志》：“黄应春，奉化人。嘉熙二年进士。官至朝散
郎，知处州。著有《诗说》。内翰应㒡，左史黄自然缴进，送
监看详，除国子学录。”

《四川总志》：“史守道字孟传，眉州人。绍定进士，迪功郎，
著《诗略》十卷。”

《乐清县志》：“汤建字达可，学者称艺堂先生，著有《诗衍
义》。”

《建阳县志》：“刘垕字伯醇，宝庆三年，知江宁，以收李全
功，转朝请大夫，知常州、衡州，移南剑州。学者称静斋
先生。著《毛诗解》。”

《江西通志》：“谢升孙，南城人。举进士，为翰林编修官。朝
士称为南窗先生。著《诗义断法》。”

《建昌县志》：“段昌武著有《丛桂毛诗集解》三十卷，《读诗
总说》一卷，《诗义指南》一卷。”

《建阳县志》：“熊刚大从蔡渊、黄干游，为建安教授，有《诗
经注解》，学者称古溪先生。”

《赤城新志》：“蔡梦说字起岩，黄岩人。从车敬斋游，究心
濂洛之学，开门授徒。黄超然、高志、尹方仪皆其弟子
也。所著书多散亡，独诗笺八卷藏于家。”

《徽州府志》：“江恺字伯几，婺源人。贡礼闱。宋亡，衣齐衰
隐居，学者称雪江先生。”

《丰城县志》：“陈焕字时可，宋亡不仕，著有《诗传微》。”
《严州府志》：“何逢原字文澜，分水人。咸淳间官中书舍
人。宋亡入元，被荐不起，著有《毛诗通旨。